
Cu totul altele erau atribuţiile corectorilor de carte sub comunişti, care 
înainte de toate reprezentau cenzura partidului, erau preocupaţi de ideile 
autorului, în care tăiau cu nemiluita, probabil inconştienți că săvâşesc o 
crimă îndreptată împotriva producţiilor spiritului omenesc, mult mai vitale 
decăt cele ale trupului. 


Prin 1992, dl. Sărac, deodată cuprins de mărinimia de a-mi republica in ţară 
cartea “Mihai Eminescu 1889-1989” deci la o sută de ani de la moartea 
genialului poet, editată în Elveţia, la Viganello în anul 1989, i-am permis să 
se ocupe de cartea mea, dar m'a mirat că atunci când ne-am întâlnit a venit 
însoțit de o dnă pe care mi-a prezentat-o ca pe o fostă corectoare de carte la 
Scânteia, cred că purta numele de familie Anghel. Nu mi-a plăcut sub nicio 
formă respectiva doamnă, disgraţios de voluminoasă, dar am cedat sub 
influenţa dlui Sărac, extrem de grăbit, totuşi încredințându-le cartea, nu 
înainte de a-i pune să jure că nu vor schimba nimic din fondul textului, nu îi 
lăsam decât eventual să corecteze greşelile de tipar, îi somam să-mi respecte 
întocmai ideile, aşa cum le-am expus în lucrarea mea. Desigur au jurat cu 
cea mai mare seninătate. 


Am plecat in Germania şi nu am revăzut cartea mea decât după tipărirea ei. 
Domnul Sărac evident şi el ispitit de un câştig gras, a schimbat titlul 
lucrării, pentru a-l face mai senzațional i-a pus pe cel de “Misterul morții 
lui Eminescu”. 


Dar nu mică mi-a fost surpriza să constat că dna Anghel, contrar 
promisiunilor solemne făcute sub jurământ şi bineînţeles sub ocrotirea 
dlui Sărac şi-a permis să intre cu violență în text, pentru a executa 
nenumărate modificări, a schimbat total înţelesul, a nu puține, din 
pasagii: Le-am comunicat şi le-am trimis corecturile dlui Sărac, dar el 
fără nicio remuşcare mi-a răspuns că nu există carte să nu aibe erorile 
ei, ceea ce mi-a dat definitiv măsura acestui individ certeat cu 
elementara deontologie a editării unei cărţi. 


Voi da două exemple, din ce am scris eu şi ce a ajuns prin intervenţia 
cucoanei, fostă angajată la Scânteia, că era o distanță enormă denotând şi o 
crasă lipsă de pregătire culturală, pentru a-i permite a-mi corecta textul în 
care a privit cu ochi nevinovaţi de pisică proastă. Astfel tovarăşa 
necunoscând nici din fotografie “Judecata de pe urmă” din Capela Sixtină de 
Michelangelo nu a priceput descrierea mea corectă şi a mutilat-o în mod mai 
mult decât grobian. După cum bine se ştie Michelangelo şi-a executat 
portretul pe pielea Sfântului Bartolomeu, pe care acesta o ţinea în măna 


stângă iar cu dreapta întindea lui Isus, figurat ca un Judecător răzbunător, 
numit drept Jupiter tonans, instrumentul de lucru al artistului, posibil a fi 
confundat şi cu cuțitul cu care i s'a jupuit pielea, martiriul Sfântului. 


Lucrurile erau clare, numai doamna nu a înţeles că artistul a recurs la un 
anume procedeu imaginativ, permiţându-şi să-l prezinte pe Bartolomeu în 
mărime naturală, normal ca aspect, uitându-se cu spaimă la Mântuitor, 
neştiind dacă va putea dobândi salvarea robului său Michelangelo. 
Autoportretul asrtistului exprima întregul său chin sufletesc avut în perioada 
când se întâlnea cu Vittoria Colonna şi citeau din învățăturile Sf. Pavel 
bineînţeles în prezenţa unui călugăr. Corectoarea mea se trudea să-l scoată 
de pe pielea lui Bartolomeu, ţinea morţiş să-l puie pe o bucată de zid ce nu 
exista decât înafara Judecăţii de pe urmă. Siguranţa acestei individe nu ţinea 
numai de prostie dar şi de o lene incomensurabilă fiindcă ar fi putut să 
consulte o carte cu reproducerea genialei lucrări michelangeleşti dar se vede 
că pentru o atare aventură ducea în spate un ipochimen mult prea greu. 


A doua maltratare a textului era mult mai importantă fiindcă ea inventa un 
pasaj compromițător pentru mine ca autor. Astfel, în legătură cu Nietzsche în 
text am scris că psihicul filozofului patologic era total demențiat la care 
dânsa împinsă de aceeaşi moliciune congenitală a creierului, - in suşire 
destul de frecventă la oamenii care suferă de o grăsime excesivă cum o 
descrie şi I. Creangă în povestea unui om leneş, ripostase după capul ei. 


Adică, tovarăşa de la Scânteia, confundase noţiunea generică de patologic ce 
poate să se refere şi la o suferinţă fără substrat organic printr'acel enunţ, că 
pacientul nu are nimic patologic, corectoarea din patologic descinde pe 
adevărate trepte ale iadului, vorbind de examenul anatomo-patologic 
executat la Nietzsche, o eroare de neiertat deoarece marele filozof a avut o 
boală ce nu a putut fi elucidată, până astăzi, şi probabil aşa o să rămână 
pentru totdeauna, tocmai fiindcă nu i s'a executat examenul anatomo- 
patologic adică autopsia!!! 


Şi dacă multe de acest gen au fost introduse de la sine putere de corectoare 
de la Scânteia, mă consola faptul că domnia sa, în zeloasa ei activitate nu s'a 
dat în lături să schimbe şi cuvinte din corespendenţa lui Mihai Eminescu sau 
Al. Vlahuţă ceea ce spune de-acum totul despre capacităţile acestei tovarăşe, 
lipsită de cel mai elementar bun simţ. 


Mă înfior la gândul că am trăit cei mei frumoşi ani ai vieţii, contra voinţei 
mele, înconjurat de indivizi ca şi corectoarea de la Scânteia, ridicaţi la 
puterea infinitului. 


Desigur trecând Rubiconul în lumea aceasta de dincolo, ei nu şi-au pierdut 
energia de a crede că nu totul e mort, pentru totdeauna. 


Mie nu-mi rămâne ca om slab decât să mă rog lui Dumnezeu să ne scape de 
toți comuniştii, fie ceauşişti, fie dizidenţi, fie cei ce se zbat să fie recunoscuţi 
ca social-democraţi! 


Scapă-ne Doamne, de Comunişti! 


